
Abstrak

Fenomena childfree, atau keputusan sukarela untuk hidup tanpa anak, sedang mencabar norma kekeluargaan tradisional yang berakar dalam masyarakat Malaysia. Kajian ini bertujuan meneroka bagaimana individu dan pasangan yang memilih gaya hidup childfree mentafsir identiti, menangani konflik emosi, serta mendepani tekanan sosial dalam ekosistem budaya yang masih menekankan kesinambungan zuriat. Menggunakan pendekatan kualitatif, seramai 15 peserta ditemu bual secara mendalam untuk merungkai naratif peribadi mereka. Peserta dipilih melalui kaedah pensampelan bertujuan, melibatkan pelbagai latar belakang umur, jantina dan status perkahwinan. Analisis tematik mengenal pasti tiga tema teras: (i) “Ketenangan Bebas” (Freedom Glow), iaitu kelegaan emosi, kejelasan identiti dan kepuasan diri selepas menolak peranan reproduktif tradisional; (ii) “Tekanan dan Stigma Sosial”, merangkumi harapan keluarga, pertanyaan stereotaip, serta penghakiman moral yang meletakkan pasangan tanpa anak sebagai ‘penyimpang’ sosial; dan (iii) “Makna Alternatif Keluarga”, yang memperlihatkan bagaimana peserta memperluas tafsiran kasih sayang, komitmen pasangan dan sokongan sosial di luar struktur biologi keibubapaan. Dapatan ini menunjukkan bahawa keputusan childfree bukan cerminan penolakan terhadap institusi keluarga, sebaliknya suatu bentuk ekspresi autonomi dan keinginan mencapai kesejahteraan psikologi. Kajian ini menyerlahkan keperluan wacana dasar dan sosial yang lebih inklusif, bagi mengenal pasti dan meraikan kepelbagaian bentuk keluarga dalam Malaysia moden.

Pengenalan dan Permasalahan Kajian
Dalam dekad terakhir, struktur dan nilai kekeluargaan global mengalami perubahan ketara, termasuk penurunan kadar kesuburan serta pergeseran terhadap norma perkahwinan tradisional. Salah satu manifestasi utama perubahan ini ialah kemunculan kelompok individu atau pasangan yang secara sukarela memilih untuk tidak mempunyai anak, dikenali sebagai childfree (Gillespie, 2003; Park, 2020). Berbeza dengan childless yang tidak mempunyai anak atas faktor luar kawalan seperti kemandulan, golongan childfree membuat keputusan berasaskan refleksi kendiri, nilai peribadi, dan keinginan untuk mengekalkan kebebasan daripada peranan keibubapaan tradisional (McQuillan et al., 2012). Trend ini semakin berkembang bukan sahaja di negara Barat, tetapi turut meningkat di negara Asia termasuk Korea Selatan, Jepun dan Malaysia (Lee, 2022; Razali et. al, 2021; Ismail, 2025), sejajar dengan penurunan kadar kesuburan kepada 1.7 kelahiran per wanita di Malaysia (Jabatan Perangkaan Malaysia, 2023).
Walaupun wacana global mengenai childfree semakin meluas, Malaysia masih kekurangan definisi dan konsep rasmi yang membezakan antara childfree dan childless (Blackstone & Stewart, 2021; McQuillan et al., 2023). Kebanyakan kajian tempatan lebih menumpukan isu kelewatan perkahwinan, kesuburan, atau peranan wanita, tanpa meneroka keputusan hidup tanpa anak secara sukarela (Hashim & Shuib, 2017). Kekosongan konsep ini menyebabkan golongan childfree sering dianggap menyimpang daripada norma sosial dan agama, serta terdedah kepada stigma dan penghakiman moral (Razali et al., 2021). Dari perspektif psikologi, keputusan untuk hidup childfree turut melibatkan konflik emosi antara rasa puas dan bebas (Freedom Glow) serta ketakutan terlepas pengalaman keibubapaan (Parenting FOMO) (Park, 2020; Nik Farr & Borland, 2021). Namun, dimensi emosi dan makna subjektif ini masih belum diterokai dalam konteks budaya Malaysia.
Sehubungan itu, kajian ini bertujuan untuk meneroka bagaimana individu dan pasangan yang memilih gaya hidup childfree mentafsir identiti diri, menangani konflik emosi, serta mendepani tekanan sosial dalam ekosistem budaya yang menekankan kesinambungan zuriat. Kajian ini menggunakan pendekatan kualitatif bagi memahami naratif pengalaman, justifikasi psikologi, serta makna yang dikonstruksi oleh individu childfree terhadap keputusan hidup tanpa anak secara sukarela.

Metodologi
Kajian ini menggunakan reka bentuk kualitatif bagi mengenal pasti, menganalisis dan mentafsir corak makna yang muncul daripada data temu bual oleh individu yang memilih gaya hidup childfree by choice. Pendekatan ini dipilih bagi membolehkan penyelidik menelusuri pengalaman, emosi dan naratif identiti individu childfree secara mendalam, selaras dengan objektif untuk memahami makna yang dikonstruksi oleh peserta dalam konteks budaya yang menekankan nilai kekeluargaan dan kesinambungan zuriat.. Seramai 15 orang peserta yang dikenal pasti sebagai individu childfree by choice telah dipilih melalui kaedah persampelan bertujuan, berdasarkan kriteria bahawa mereka membuat keputusan secara sukarela untuk tidak mempunyai anak dan tidak dipengaruhi oleh faktor kesihatan atau ketidaksuburan. Peserta terdiri daripada lelaki dan wanita berumur antara 29 tahun hingga 36 tahun dengan latar belakang profesional dan status perkahwinan yang pelbagai bagi memastikan kepelbagaian perspektif dan naratif pengalaman.
Data dikumpulkan melalui temu bual separa berstruktur yang dilaksanakan secara separa bersemuka dan dalam talian bergantung kepada keselesaan peserta. Setiap sesi temu bual dirakam dengan persetujuan bertulis dan kemudian ditranskripsi secara verbatim. Data dianalisis menggunakan Analisis Tematik yang dikemukakan oleh Braun dan Clarke (2006).


Dapatan dan Perbincangan Hasil Kajian

Analisis tematik berdasarkan temu bual mendalam bersama 15 orang peserta childfree by choice mengenal pasti tiga tema utama, iaitu (1) pembentukan identiti autonomi, (2) pengurusan konflik emosi, dan (3) strategi mendepani tekanan sosial dan stigma. Ketiga-tiga tema ini mencerminkan perjalanan psikologi dan sosial individu yang memilih untuk tidak mempunyai anak secara sukarela dalam konteks budaya Malaysia yang masih menekankan nilai kekeluargaan dan kesinambungan zuriat.
1. Pembentukan Identiti Autonomi
Tema pertama menunjukkan bahawa keputusan untuk hidup childfree bukanlah bentuk penolakan terhadap institusi perkahwinan, tetapi satu usaha membina identiti autonomi yang berasaskan kebebasan, rasionaliti, dan kesejahteraan diri. Peserta seperti R1 dan R6 menegaskan bahawa kebahagiaan tidak semestinya ditentukan oleh kehadiran anak, sebaliknya oleh hubungan yang saling memahami serta peluang untuk mengekalkan keseimbangan hidup. Pandangan ini memperlihatkan transformasi nilai dalam kalangan generasi muda yang menolak norma bahawa keibubapaan adalah ukuran kejayaan perkahwinan. Hasil ini menyokong dapatan Gillespie (2003) dan Park (2020) yang mendapati bahawa individu childfree menilai kebahagiaan melalui pencapaian kendiri dan kesejahteraan psikologi, bukan melalui peranan reproduktif.


2. Pengurusan Konflik Emosi: Antara Freedom Glow dan Parenting FOMO
Tema kedua menonjolkan pengalaman emosi yang berbeza antara kumpulan childfree by choice dan kumpulan lain seperti childless atau pasangan yang tidak ingin menambah anak. Peserta childfree (R1–R5) menggambarkan tahap Freedom Glow yang tinggi, menunjukkan rasa lega, bebas, dan puas kerana dapat menumpukan perhatian kepada kerjaya, pasangan, serta minat peribadi. Mereka tidak merasa kehilangan walaupun rakan sebaya membina keluarga. Sebaliknya, kumpulan childless menunjukkan Parenting FOMO yang tinggi, ditandai dengan rasa cemburu dan kesedihan apabila melihat orang lain mempunyai anak. Perbandingan ini menegaskan bahawa autonomi dalam membuat keputusan memainkan peranan penting terhadap kesejahteraan emosi, seperti yang dijelaskan oleh Nik Farr dan Borland (2021). Kajian ini juga mendapati bahawa refleksi kendiri dan sokongan pasangan membantu individu childfree mengekalkan kestabilan emosi dalam menghadapi norma sosial yang menekan.
3. Mendepani Tekanan Sosial dan Stigma
Tema ketiga menonjolkan tekanan sosial dan stigma yang dihadapi oleh peserta akibat keputusan hidup childfree. Sebahagian besar peserta melaporkan menerima pertanyaan berulang daripada keluarga atau rakan seperti “bila mahu ada anak,” yang mencetuskan rasa jemu dan perlunya strategi penyesuaian diri. Peserta menggunakan pelbagai mekanisme coping, antaranya komunikasi rasional, humor, pengalihan topik, serta penyertaan dalam komuniti sehaluan yang memahami pilihan mereka. Peserta R4, misalnya, menekankan bahawa sokongan sosial daripada rakan childfreemembantunya mengekalkan kesejahteraan emosi. Dapatan ini sejajar dengan Hashim dan Shuib (2017) serta Razali et al. (2021), yang mendapati bahawa stigma sosial terhadap individu tanpa anak masih berakar kuat dalam budaya Timur, namun boleh dikawal melalui pengukuhan identiti dan strategi komunikasi terbuka.

Kesimpulan, Implikasi dan Signifikan Kajian
Kajian ini menyimpulkan bahawa fenomena childfree by choice di Malaysia mencerminkan peralihan nilai sosial dan psikologi dalam kalangan generasi dewasa yang semakin menekankan kebebasan autonomi serta kesejahteraan emosi berbanding pematuhan terhadap norma tradisional keibubapaan. Individu childfree menafsir identiti mereka sebagai bebas daripada peranan reproduktif tanpa menolak nilai kekeluargaan, sebaliknya menegaskan hak menentukan makna kebahagiaan secara peribadi. Dapatan menunjukkan bahawa keputusan untuk tidak mempunyai anak membawa kepada pembentukan identiti kendiri yang stabil, kesejahteraan psikologi yang lebih baik melalui Freedom Glow, serta keupayaan mengawal konflik emosi dan tekanan sosial secara reflektif.
Dari sudut implikasi, kajian ini memperkukuh pemahaman teori berkaitan motivasi keibubapaan, kesejahteraan psikologi, dan identiti sosial dalam konteks budaya Malaysia yang masih menekankan kesinambungan zuriat. Kajian ini turut memperkenalkan aplikasi konsep Freedom Glow dan Parenting FOMO (Park, 2020; Nik Farr & Borland, 2021) dalam konteks tempatan, sekaligus memperluas perbincangan antarabangsa mengenai keputusan reproduktif sukarela di masyarakat bukan Barat. Hasil ini menekankan bahawa kesejahteraan psikologi tidak bergantung pada status keibubapaan, tetapi pada keselarasan antara nilai kendiri dan pilihan hidup yang dibuat secara sedar.
Dari segi kesignifikanan, kajian ini memberikan sumbangan baharu dalam wacana akademik tempatan dengan mengetengahkan fenomena childfree by choice yang sebelum ini kurang diterokai dalam penyelidikan sosial dan psikologi di Malaysia. Penemuan ini memberi implikasi penting kepada dasar awam dan perkhidmatan kaunseling agar lebih inklusif terhadap pelbagai bentuk pilihan hidup dewasa. Kajian ini juga menekankan keperluan mewujudkan wacana sosial yang lebih terbuka dan empatik bagi mengurangkan stigma terhadap individu childfree, serta memperkukuh kesejahteraan psikologi dan keharmonian sosial dalam masyarakat yang semakin berbilang nilai.

